OSNOVNA ŠKOLA **STJEPANA RADIĆA ČAGLIN**

Čaglin, Vladimira Nazora 3

**POSLOVNIK**

**O RADU VIJEĆA RODITELJA**

Na temelju članka 41. Statuta Osnovne škole Stjepana Radića Čaglin, Školski odbor je na 22. sjednici održanoj 25. rujna 2014. godine donio

**P O S L O V N I K**

**O RADA VIJEĆA RODITELJA**

**I. TEMELJNE ODREDBE:**

Članak 1.

Ovim Poslovnikom pobliže se uređuje ustrojstvo i način suradnje Osnovne škole Stjepana Radića Čaglin (u daljnjem tekstu: Škola) i roditelja, odnosno skrbnika učenika s ciljem ostvarivanja zadaća osnovnog školstva, povezivanja škole s društvenom sredinom te ostvarivanja interesa učenika.

Članak 2.

Odredbe ovog Poslovnika primjenjuju se na sve osobe koje sudjeluju u radu Vijeća roditelja.

Članak 3.

O pravilnoj primjeni ovog Poslovnika brine se predsjednik Vijeća roditelja.

**II. IZBOR VIJEĆA RODITELJA**

Članak 4.

Vijeće roditelja sastavljeno je od predstavnika roditelja učenika razrednih odjela Škole.

Članak 5.

Roditelji učenika svakog razrednog odjela biraju na roditeljskom sastanku između sebe u Vijeće roditelja jednog predstavnika.

Izbor predstavnika roditelja iz stavka 1. ovoga članka obavlja se javnim glasovanjem na sastanku razrednog odjela.

Za člana Vijeća roditelja izabran je predstavnik roditelja koji je dobio najveći broj glasova nazočnih roditelja.

Postupkom izbora rukovodi razrednik razrednog odjela.

Članak 6.

Mandat članova Vijeća roditelja traje jednu školsku godinu.

Član Vijeća roditelja može biti razriješen prije isteka mandata:

- ako sam zatraži razrješenje,

- ako njegovom djetetu prestane status redovnog učenika Škole,

- u slučaju preseljenja učenika u drugi razredni odjel.

Izbor članova Vijeća roditelja vrši se na početku školske godine, najkasnije do 30. rujna tekuće godine.

Članak 7.

U slučaju prijevremenog prestanka mandata jednog ili više članova Vijeća roditelja, imenuje se novi član Vijeća roditelja na način i po postupku utvrđenom člankom 5. Poslovnika i člankom 176. Statuta.

Tako izabranim predstavnicima mandat traje do isteka vremena na koje je bio biran raniji član Vijeća roditelja.

**III. ZADATCI VIJEĆA**

Članak 8.

Vijeće roditelja razmatra i donosi zaključke o slijedećim pitanjima:

* daje mišljenje o prijedlogu godišnjeg plana i programa rada,
* raspravlja o izvješćima ravnatelja o realizaciji godišnjeg plana i programa rada škole,
* razmatra pritužbe roditelja u svezi s odgojno-obrazovnim radom,
* predlaže mjere za unapređenje odgojno-obrazovnog rada,
* predlaže predstavnika u Školski odbor na način utvrđen Statutom i ovim Poslovnikom,
* raspravlja i o drugim pitanjima značajnim za rad Škole, a u skladu sa Statutom i ovim Poslovnikom

Članak 9.

Prijedlog kandidata za člana Školskog odbora iz reda Vijeća roditelja koji nije radnik Škole utvrđuju roditelji na sjednici Vijeća.

Svaki roditelj – član Vijeća može predložiti drugog roditelja – člana Vijeća ili istaknuti svoju kandidaturu za članstvo u Školskom odboru.

Postupak utvrđivanja prijedloga kandidata mora biti proveden najkasnije 30 dana prije isteka mandata Školskog odbora.

Prijedlog kandidata kojeg je utvrdilo Vijeće roditelja, ravnatelj je dužan bez odlaganja dostaviti osnivaču najkasnije sedam dana nakon održane sjednice Vijeća roditelja.

Članak 10.

Kandidatom se smatra svaki član Vijeća roditelja koji je prihvatio ili sam istaknuo svoju kandidaturu i čiju je kandidaturu javnim glasanjem podržala većina prisutnih članova Vijeća roditelja.

Kandidata utvrđenog na način iz stavka 1. ovoga članka, Povjerenstvo upisuje u listu kandidata koja mora sadržavati najmanje 2 kandidata, abecednim redom njihovih prezimena.

Članak 11.

Glasovanje je pravovaljano ako mu nazoči većina članova Vijeća roditelja.

Javno glasovanje provodi se podizanjem ruke.

Članak 12.

Kandidat koji dobije najveći broj glasova, čini prijedlog Vijeća roditelja za Školski odbor.

U slučaju da dva ili više kandidata dobiju jednaki najveći broj glasova, ponavlja se glasovanje u drugom krugu samo za te kandidate.

Članak 13.

Član Školskog odbora iz reda Vijeća roditelja o raspravama i usvojenim zaključcima izvješćuje Vjeće roditelja, a svi članovi Vijeća roditelja, roditelje razrednog odjela kojega predstavljaju.

Ako predstavnik u Školskom odboru više nije član Vijeća roditelja dužan je surađivati s Vijećem roditelja do isteka mandata u Školskom odboru.

**IV. NAČIN RADA**

Članak 14.

Vijeće radi na sjednicama.

Odluke se donose većinom glasova nazočnih članova Vijeća roditelja.

O radu Vijeća roditelja vodi se zapisnik.

Administrativne poslove u svezi s radom Vijeća roditelja obavlja tajnik škole.

U radu Vijeća roditelja sudjeluju po službenoj dužnosti ravnatelj škole i stručni suradnik pedagog, a po potrebi i ostali učitelji, ali bez prava odlučivanja.

Članak 15.

Sjednice Vijeća roditelja sazivaju se po potrebi, a najmanje dva puta tijekom školske godine.

O potrebi sazivanja Vijeća roditelja odlučuje predsjednik Vijeća roditelja, u dogovoru s ravnateljem Škole.

Članovima Vijeća roditelja poziv za sjednicu se dostavlja na kućnu adresu.

Članak 16.

Sjednicama Vijeća roditelja mogu prisustvovati svi roditelji učenika škole i svi učitelji, mogu sudjelovati u raspravama, davati mišljenja i prijedloge, ali o zaključcima mogu glasovati samo članovi Vijeća roditelja.

**V. KONSTITUIRANJE VIJEĆA RODITELJA**

Članka 17.

Konstituirajuću sjednicu Vijeća roditelja saziva ravnatelj Škole.

Vijeće roditelja smatra se konstituiranim izborom predsjednika Vijeća roditelja.

Do izbora predsjednika Vijeća, radom Vijeća rukovodi ravnatelj Škole.

Članak 18.

Članovi Vijeća biraju predsjednika.

Za predsjednika je izabran član koji je javnim glasovanjem dobio najveći broj glasova nazočnih članova Vijeća roditelja.

Nakon što je izabran predsjednik Vijeća roditelja na isti način bira se zamjenik predsjednika.

**VI. SJEDNICE**

**a) Pripremanje i saziv**

Članak 19.

Predsjednik Vijeća roditelja saziva sjednice, a zajedno sa ravnateljem škole priprema i razmatra materijale za sjednicu Vijeća roditelja, te obavlja i druge potrebne radnje.

U slučaju spriječenosti za obavljanje dužnosti predsjednika Vijeća roditelja, za to vrijeme, tu dužnost preuzima zamjenik predsjednika.

Zamjenik predsjednika Vijeća roditelja, u to vrijeme, ima sva prava i dužnosti predsjednika.

Članak 20.

Prijedlog dnevnog reda sastavlja predsjednik Vijeća roditelja, a dužan je voditi računa :

- da se u dnevni red uvrste pitanja o kojima je nadležno raspravljati i odlučivati Vijeće roditelja,

- da dnevni red ne bude preobilan,

- da pitanja o kojima će se raspravljati i odlučivati na sjednici budu obrađena tako da svi članovi mogu biti upoznati sa pojedinostima.

**b) Odlučivanje na sjednici**

Članak 21.

Vijeće roditelja može pravovaljano odlučivati ako je nazočna najmanje polovina od ukupnog broja članova i ako je za prijedlog glasovala nadpolovična većina prisutnih članova.

O raspravama po pojedinim pitanjima i zaključcima predsjednik Vijeća roditelja obvezno izvješćuje Školski odbor. U slučaju da predsjednik Vijeća roditelja nije član Školskog odbora, to će učiniti član Školskog odbora ispred Vijeća roditelja koji je dužan nazočiti sjednicama Vijeća roditelja.

Članak 22.

Odluke odnosno zaključke Vijeće roditelja donosi javno ako Zakonom ili Statutom nije drugačije određeno.

Članak 23.

Vijeće roditelja može osnovati povjerenstva radi proučavanja i rješavanja pitanja iz svoje nadležnosti, koja je utvrđena Statutom škole i ovim Poslovnikom.

Broj članova povjerenstva, njihov zadatak i način rada utvrđuje se odlukom o osnivanju povjerenstva.

**c) Zapisnik sa sjednice**

Članak 24.

O radu Vijeća roditelja vodi se zapisnik.

Zapisnik vodi tajnik škole ili član Vijeća roditelja kojeg odredi predsjednik Vijeća roditelja.

Zapisnik se sastavlja na sjednici, a čistopis zapisnika koji se vodi u bilježnici Vijeća roditelja mora se izraditi najkasnije do dana poziva na narednu sjednicu.

**VII. ZAVRŠNE ODREDBE**

Članak 25.

Izmjene i dopune ovog Poslovnik donose se na način propisan za njegovo donošenje.

Članak 26.

Ovaj Poslovnik stupa na snagu i primjenjuje se danom donošenja.

Stupanjem na snagu ovoga Poslovnika prestaje važiti Poslovnik o radu Vijeća roditelja od 16. 12. 2010. godine KLASA: 003-05/10-05/03; URBROJ: 2177-21-05-10-1

Klasa: 003-05/14-05/2

Urbroj: 2177-21-05/14-01

Čaglin, 25. rujna 2014. godine

Predsjednica

Školskog odbora:

Željka Peić

Ovaj Poslovnik o radu Vijeća roditelja objavljen je na oglasnoj ploči u zbornici škole dana 25. rujna 2014. godine te stupa na snagu 25. rujna 2014. godine.

Ravnateljica:

\_\_\_\_\_\_\_\_\_\_\_\_\_\_\_\_\_\_

Slađana Švajda, prof.